બાળકો મોટા થયા અને તમે બહાર નિકળ્યા, તમે સમજદાર હતા, તમને ખબર હતી કે તમારા સસરા વિઠ્ઠલભાઈની જેમ માત્ર કોઈની ઉપર આરોપ મુકવાથી કંઈ પરિણામ આવશે નહીં. હું તમારા પ્રયત્નનો સાક્ષી રહ્યો છું. તમે હરેન પંડ્યાની ફાઈલ લઈ એક વકીલથી બીજા વકીલોની ઓફિસમાં ફરતા હતા. આપણે પણ મળતા અને કઈ રીતે આગળ વધી શકીએ તેની ચર્ચા કરતા હતા. પોલીસ અને સીબીઆઈ દ્વારા પકડવામાં આવેલ હરેનને ગોળી મારનાર અઝગરઅલી એક મ્હોરુ છે તેવુ તમે અને હું બંન્ને માનતા હતા. આપણને શંકા હતી કે હરેનની હત્યા પાછળ અમિત શાહ હોઈ શકે, પણ આ માત્ર શંકા હતી આપણી પાસે તેનો કોઈ આધાર ત્યારે પણ ન્હોતો અને આજે પણ નથી. હરેનની હત્યા અઝગરે કરી નથી અને કરી છે તો કોના ઈશારે કરી છે તે જાણવુ અગત્યનું હતું. તમારા પ્રયત્ન અને હિમંતને દાદ આપવી પડે, તમે એક સ્ત્રી હોવા છતાં પોતાના જ પતિના હત્યારાને મળવા જેલ ઉપર પહોંચ્યા હતા.